Gabriel Mafa „Negru”, toboşarul şi unul dintre fondatorii formaţiei Negura Bunget, a murit, marţi seara. Vestea a fost anunţată de Tibor Kati, vocalistul trupei din Timişoara, pe Facebook.

„Cu durere în suflete, vă informăm despre moartea prietenului şi colegului nostru, Gabriel Mafa „Negru”, care a murit astăzi, 21 martie 2017, la vârsta de 42 de ani. Regretăm profund încetarea din viaţă a omului care a clădit şi susţinut Negura Bunget, şi care şi-a dedicat întreaga viaţă lucrurilor sacre din cultura noastră, aducând-o la viaţă prin muzică şi transmiţând-o diverselor generaţii de pretutindeni. Sperăm că moștenirea sa va continua să încânte şi să consoleze pe aceia pe care i-a lăsat în urmă. Cu regret şi tristeţe, transmitem sincere condoleanţe familiei sale, şi acelora care l-au cunoscut şi îndrăgit în această viaţă”.

Acesta nu a oferit informaţii suplimentare despre cauza morţii lui Gabriel Mafa.

Timişorenii care alcătuiesc formaţia Negură Bunget au avut parte de un 2016 bogat în evenimente, datorat în mare parte triplei aniversări din „familia“ trupei: douăzeci de ani de existenţă Negură Bunget, zece ani de la lansarea albumului “OM” şi lansarea noului album “ZI”.



„În septembrie am lansat noul album, “ZI”, cea de-a doua parte a trilogiei transilăvene. Ca o completare a experienței muzicale a albumului, am dezvoltat o dimensiune vizuală complexă, care include filmul concept “ZI”, cea mai importantă realizare vizuală de până acum. Odată cu lansarea noului album, am pornit la drum într-un turneu aniversar extins prin Europa, cu 49 de concerte de-a lungul și de-a latul continentului, din care 38 de concerte consecutive (o premieră până și pentru noi). Lansarea noului album a fost însoțită și de o campanie de crowdfunding, menită sa de ajute sa extindem promovarea muzicii noastre așa cum se cuvine, într-un turneu mondial. Mulțumită generozității fanilor, campania a fost un succes și planurile noastre au mari șanse să devină realitate. Lucrăm la acest turneu de câțiva ani și suntem gata să vă dezvăluim primele detalii“, spuneau membrii trupei. Materialul discografic lansat anul trecut a avut parte de o primire cât se poate de călduroasă din partea fanilor, acesta figurând şi în topurile anului 2016 realizate de o serie de reviste şi portaluri din întreaga lume.